FI Euroopan unionin virallinen lehti CE 84/381

(2004/C 84 E/0443)

KIRJALLINEN KYSYMYS P-0375/04

esittäjä(t): Martin Kastler (PPE-DE) komissiolle

(6. helmikuuta 2004)

Aihe: Toimet nuorille suunnattujen limuviinojen kulutuksen vähentämiseksi

Alkoholi on yksi vakavimmista terveyttä vaarantavista tekijöistä Euroopassa. Alkoholin kulutus henkeä kohti on Euroopassa suurempi kuin missään muussa maanosassa. Asiantuntijat ovat arvioineet, että 8—10 prosenttia terveydenhuollon menoista aiheutuu alkoholinkäytöstä johtuvista sairauksista ja työkyvyttömyyksistä. Vielä huolestuttavampaa on kuitenkin se, että nuoret aloittavat alkoholin käytön yhä nuorempina ja tiettyjä alkoholijuomia mainostetaan nimenomaan nuorille.

1. Lasten ja nuorten alkoholinkäyttöä koskevassa neuvoston suosituksessa (1) ehdotettu alan itsesäätelyyn perustuva menetelmä ei ole johtanut toivottuihin tuloksiin. Erityisesti niin sanottujen limuviinojen kulutus nuorten keskuudessa on joissakin jäsenvaltioissa lisääntynyt voimakkaasti lyhyessä ajassa. Onko komissio tehnyt selvitystä näistä alkoholijuomista?

2. Onko komissiolla konkreettisia suunnitelmia rajoittaa nuorille suunnattujen limuviinojen kulutusta ja säätää niiden myynnistä, mainostamisesta ja verotuksesta yhteisön tasolla?

3. Aikooko komissio lähivuosina toteuttaa konkreettisia toimia ja myöntää rahoitusta nuorten tietoisuuden lisäämiseksi alkoholinkäyttöön liittyvistä kysymyksistä?

David Byrnen komission puolesta antama vastaus

(18. maaliskuuta 2004)

1. Komissio on arvoisan parlamentin jäsenen tavoin huolissaan alkoholin aiheuttamista ongelmista ja erityisesti niin sanottujen limuviinojen myynnistä nuorille. Komissio katsoo, että alkoholiteollisuus kantaa merkittävän vastuun tuotteidensa kehittelystä, markkinoinnista ja myynnistä. Tämä koskee erityisesti lapsille ja nuorille suunnattua teollisuuden toimintaa. Neuvosto hyväksyi 5. kesäkuuta 2001 pitämässään kokouksessa suosituksen lasten ja nuorten alkoholinkäytöstä 2001/458/EY (2). Osana komission valmisteluja tätä asiakirjaa koskevaa ehdotusta varten tehtiin useita tutkimuksia iimuviinankulutuksesta. Ne osoittivat, että humaltuminen ja humalahakuinen juominen nuorison ja nuorten aikuisten keskuudessa on kasvava ongelma yhteisön alueella. Oli selvää, että nuorten limuviinankulutusta ei voi käsitellä muiden alkoholijuomien kulutuksesta erillisenä asiana eikä erottaa epäasianmukaisen alkoholinkulutuksen aiheuttamista ongelmista yhteiskunnassa kokonaisuudessaan. Monet tutkimukset ovat osoittaneet, että alkoholin käytön aloitusikään ja nuorella iällä pitkälle edenneisiin juomatapoihin liittyy lisääntynyt ongelmajuomisriski myöhemmällä iällä.

2. Nuorten juomatapojen taustalla oleva nuorisokulttuuri on luonteeltaan yhä kansainvälisempää. Tämä vaatii yhtenäistä lähestymistapaa kaikilla tasoilla. Komissio seuraa ja valvoo parhaillaan edellä mainitun neuvoston suosituksen täytäntöönpanoa jäsenvaltioissa. Suosituksen seuranta osoittaa, onko alkoholiteollisuus ottanut vastuullisemman asenteen nuoriin ja alkoholiin. Komissiota pyydetään laatimaan vuoden 2005 loppuun mennessä ensimmäinen kertomus ehdotettujen toimenpiteiden täytäntöönpanosta. Kertomuksessaan komission pitäisi myös arvioida mahdollista tarvetta lisätoimenpiteisiin, joilla vähennettäisiin alkoholiin liittyviä ongelmia nuorten keskuudessa. Tässä yhteydessä on syytä kiinnittää erityistä huomiota olemassa olevan lainsäädännön täytäntöönpanoon.

3. Neuvosto hyväksyi 5. kesäkuuta 2001 pitämässään kokouksessa päätelmät yhteisön strategiasta alkoholiin liittyvien haittojen vähentämiseksi. Päätelmissään neuvosto kehottaa komissiota tekemään aiheeseen liittyviä konkreettisia ehdotuksia. Strategian olisi täydennettävä kansallista politiikkaa. Komissio valmistelee strategiaehdotusta ja aikataulua eri toimenpiteiden toteuttamiseksi. Tärkeänä osana tätä työtä komissio esittää tietoja alkoholin aiheuttamista taloudellisista ja sosiaalisista rasituksista, muun muassa alkoholin mainonnasta sekä lasten ja nuorten suojelusta.

4. Yhteisön toimien on täydennettävä jäsenvaltioiden harjoittamaa kansallista politiikkaa. Koska yhteisö voi hyväksyä sitovaa lainsäädäntöä ainoastaan EY:n perustamissopimuksen 152 artiklan 4 kohdan mukaisesti, komissio haluaa korostaa jäsenvaltioiden keskeistä roolia näiden ilmiöiden käsittelyssä. Tämän vuoksi limuviinojen ja alkoholin yleensä aiheuttamien ongelmien torjunta vaatii yhtenäisiä toimia, joissa ovat mukana kaikki asiaan liittyvät tahot, mukaan lukien perheet, koulut, työantajat, teollisuus, mainostajat ja kansalliset sääntelyviranomaiset. Olemassa olevan lainsäädännön tehokkaalla soveltamisella, esimerkiksi ikärajojen noudattamisella, voitaisiin jo saada aikaan huomattavia vaikutuksia.

(1) EYVL L 161, 16.6.2001, s. 38.

(2) EYVL L 161, 16.6.2001.